春日書懷四首  其三
作者：姜夔
朝代：宋

paragraphs: 垂楊大別寺，春草郎官湖。
家巷有石友，合并不待呼。
瘦藤倚花樹，花片藉玉壺。
老鄭談絕妙，辛楊句敷腴。
平生子姚子，貌古心甚儒。
時邀野僧語，間與琴工俱。
酒闌興未了，左轉城南隅。
大江圍楚碧，煙水入玄虛。
留落不自恨，惟嗟故人疎。
一月三見夢，夢中相與娛。
日日潮風起，悵望武昌魚。